དུས་སྐུབས་དགུ་པ།རྒྱལ་པ་ལྔ་པ་ཆེན་པོའི་སྐུ་དུས་སུ།འབྲས་སྤུངས་དགའ་ལྡན་ཕོ་བྲང་ནུབ་མར་གསོ་རིག་འགྲོ་ཕན་གླིང་དང་།གཞིས་ཀ་བསམ་གྲུབ་རྩེར་དྲང་སྲོང་འདུས་པའི་གླིང་ཞེས་པའི་གསོ་རིག་སློབ་གྲྭ་ཁག་གཉིས་རྒྱུན་འཛུགས་གནང་།སློབ་མ་མང་དུ་བསྡུས།རྒྱུད་བཞི་ཆ་ལག་དང་བཅས་པའི་འཆད་ཉན་སྤེལ།རྒྱུད་བཞི་ཚིག་རྒྱུགས་འབུལ་བའི་ལམ་ལུགས་བཟོས།རྩེ་ལྷ་དབང་ལྕོག་ཏུའང་ནང་སོ་དར་རྒྱས་དང་དར་མོ་སྨན་རམས་པས་གཉེར་བའི་གསོ་རིག་སློབ་གྲྭ་བཙུགས།རྒྱུད་བཞི་འཆད་སྤེལ་མཛད།དངུལ་ཆུ་བཙོ་བཀྲུ་ཆེན་མོ་དང་།རིན་ཆེན་རིལ་བུའི་སྦྱོར་པ་ཕོན་ཆེ་བར་མཛད།སྔ་རབས་བོད་རྗེ་རྣམས་ཀྱི་མཛད་སྲོལ་བཞིན་ཕྱི་དང་ནང་གི་སྨན་པ་ཁག་གཅིག་གདན་འདྲེན་ཞུས།དར་མོ་བ་སོགས་ལ་དེ་དག་གི་ཁྱད་ཆོས་མན་ངག་ལག་ལེན་སྐོར་སློབ་སྦྱོང་བྱེད་དུ་བཅུག་པ་སོགས་བརྒྱུད་འཛིན་པ་མང་པོ་གསོ་སྐྱོང་གནང་།རྒྱུད་བཞིའི་དཔེ་དག་བཅོས་དང་།ཆ་ལག་བཅོ་བརྒྱད་སྒྲིག་ཞུས་མཛད་ནས་ཤིང་པར་བརྐོས་གནང་བ་སོགས་གསོ་རིག་གོང་སྤེལ་གནང།ལྷག་པར་དུ་རབ་བྱུང་༡༢པའི་མེ་བྱི་ལོར།མིའི་དབང་པོ་སྡེ་སྲིད་རིན་པོ་ཆེ་སངས་རྒྱས་རྒྱ་མཚོས་ལྕགས་པོ་རི་ལ་ལྕགས་རི་རིག་བྱེད་འགྲོ་ཕན་གླིང་ཞེས་པའི་སྨན་གྱི་སློབ་གྲྭ་བཙུགས།དབུས་གཙང་ཁུལ་གྱི་དགོན་སྡེ་ཁག་ནས་སློབ་མ་མང་དུ་བསྡུས།མཐུན་རྐྱེན་ཚང་མ་བོད་ཀྱི་གཞུང་ས་རང་ནས་བསྩལ།དཔལ་ལྡན་རྒྱུད་བཞི་དང་།བེེ་ཌཱུརཡ་སྔོན་པོ་སློབ་གཞི་གཙོ་བོར་བྱས་ནས་འཆད་ཉན་གནང་།སློབ་མ་རེ་རེ་བཞིན་རྒྱུད་གསུམ་བློ་འཛིན་རྒྱུགས་སྤྲོད་ལམ་ལུགས་དང་།དེ་བཞིན་སྔོན་སྨན་དང་ཁྲོག་སྨན་སྦྱོར་སྡེར་ངེས་འགྲོའི་རིགས་མཐའ་དག་ངོས་འཛིན་རྒྱུགས་སྤྲོད་ལམ་ལུགས་བཟོས།ལེགས་པ་ལ་གཟེངས་བསྟོད་དང་དཔའ་དར།ཉེས་པ་ལ་ཆད་ལས་དང་དམའ་འབེབས་བྱས་ནས་སྐུལ་འདེད་གཏོང་བའི་སྲོལ་བཙུགས།སློབ་གྲྭ་འདི་ནས་ཐོན་ཏེ་ཕྱིར་ལོག་རྗེས་སྨན་པ་བྱེད་ཆོག་པའི་ཚད་གཞི་ནི་སྨན་པ་རེ་རེ་བཞིན་རྒྱུད་གསུམ་བློ་ལ་ཐོན་ནས་རིགས་པའི་གཞུང་ལུགས་ཤེས་པ།སྨན་ངོ་ཤེས་པ།སྨན་བཟོ་ཤེས་པ།ནད་པར་བརྟག་བཅོས་ཤེས་པ་བཅས་ཀྱི་ཡོད་ཚན་ལྡན་དགོས་པའི་གཏན་འབེབས་བྱས་ཏེ་སྨན་པ་མང་པོ་གསོ་སྐྱོང་གནང་བའི་རྒྱུད་ལས་ད་ལྟའང་དགེ་རྒན་དང་སྨན་པ་མི་ཉུང་བ་ཞིག་བཞུགས་ཡོད་ལ་སྨན་རྩིས་མཁས་དབང་སྐུ་ཞབས་མཁྱེན་རབ་ནོར་བུའང་ཐོག་མར་སློབ་གྲྭ་འདི་ནས་སློབ་མཐར་ཕྱིན་པ་ཞིག་ཡིན།